**นวัตกรรม/องค์ความรู้**

**โรงพยาบาลส่งเสริมสุขภาพตำบลไค้นุ่น**

**เจ้าของผลงาน**

นางสุพัตรา เอกตาแสง ตำแหน่ง เจ้าพนักงานทันตสาธารณสุขปฏิบัติงาน

**๑. ชื่อเรื่อง : ชุดโมเดลเคลื่อนที่อมยิ้มฟันยักษ์**

**๒. หลักการและเหตุผล**

เด็กคือกำลังและทรัพยากรที่มีคุณค่าทางสังคม เพราะเด็กนั้นจะต้องเติบโตเป็นเยาวชนที่ทำประโยชน์ให้แก่ประเทศชาติ สุขภาพของเด็กจะต้องแข็งแรงและได้รับการดูแลเอาใจใส่จากผู้ปกครองและครูพี่เลี้ยงเป็นอย่างดี ทันตสุขภาพเป็นส่วนหนึ่งของสุขภาพอนามัย การมีสุขภาพช่องปากที่ดีปราศจากโรค ทำให้ช่องปากทำหน้าที่ได้อย่างสมบูรณ์ก็จะส่งผลให้สุขภาพอนามัยของเด็กสมบูรณ์ด้วย และในศูนย์พัฒนาเด็กเล็กเป็นจุดรวมของเด็กก่อนเข้าสู่ระบบการศึกษา เป็นกลุ่มเป้าหมายสำคัญที่ควรได้รับการปลูกฝังลักษณะนิสัยและพฤติกรรมสุขภาพ ซึ่งผลกระทบจากการฟันผุ นอกจากส่งผลทำให้เกิดกลิ่นปาก อาการเสียวฟันและปวดฟัน ยังส่งผลต่อการพัฒนาด้านสติปัญญา บุคลิกภาพ และปัญหาทางโภชนาการตามมา ทั้งนี้ โรคฟันผุในเด็กนั้นมีความสำคัญต่อการเรียงตัวในชุดฟันแท้ด้วยเด็กจึงควรได้รับบริการพื้นฐานตามชุดสิทธิประโยชน์อาทิ การตรวจสุขภาพช่องปากเพื่อหาความผิดปกติแต่เนิ่นๆ และดำเนินการส่งเสริมป้องกันทันตสุขภาพ การรับบริการทาฟลูออไรด์วานิชในเด็กกลุ่มเสี่ยงควบคู่ไปกับการปรับพฤติกรรมด้วย

ดังนั้นเด็กในศูนย์พัฒนาเด็กเล็กจึงควรได้รับการดูแลสุขภาพช่องปากที่ถูกต้อง เหมาะสม พร้อมทั้งมีการจัดกิจกรรมที่เอื้อต่อการมีสุขภาพที่ดีให้แก่เด็กก่อนวัยเรียน เพื่อให้เด็กมีคุณภาพชีวิตที่ดีในอนาคต ในการสร้างชุดโมเดลเคลื่อนที่อมยิ้มฟันยักษ์ที่สามารถทำได้เองจากวัสดุที่หาง่ายในท้องถิ่น และการปรับประยุกต์อุปกรณ์ต่างๆทำให้เกิดชุดโมเดลเคลื่อนที่ที่มีประสิทธิภาพเทียบเท่าโมเดลที่มีราคาแพง สามารถสร้างและใช้ดูแลสุขภาพช่องปากได้จริง จึงเป็นแนวคิดในการสร้างนวัตกรรมชุดโมเดลเคลื่อนที่อมยิ้มฟันยักษ์นี้

**๓. วัตถุประสงค์**

๑. เพื่อให้ผู้ปกครองและครูผู้ดูแลเด็กมีความรู้เกี่ยวกับการปฏิบัติตัวที่ถูกต้องในการดูแลสุขภาพช่องปากเด็กก่อนวัยเรียน

๒. เพื่อให้ผู้ปกครองและครูผู้ดูแลเด็กสามารถบันทึกพฤติกรรมการดูแลสุขภาพช่องปากของเด็กก่อนวัยเรียน

๓. เพื่อลดปัญหาการเกิดโรคฟันผุในเด็กก่อนวัยเรียน

**๔. ประชากรและกลุ่มตัวอย่าง**

๑. ผู้ปกครองและครูผู้ดูแลเด็กก่อนวัยเรียน

๒. เด็กก่อนวัยเรียน

**๕. วิธีการดำเนินงาน**

๑.ขั้นเตรียมการ

๑.๑ สำรวจข้อมูลกลุ่มเป้าหมายศูนย์พัฒนาเด็กเล็กในตำบลไค้นุ่น

๑.๒ มีการประชุมชี้แจงโครงการ โดยเจ้าหน้าที่ผู้รับผิดชอบประสานงานกับนายกองค์การบริหารส่วนตำบลไค้นุ่น

๑.๓ กำหนดกิจกรรมดำเนินการ

๒.ขั้นดำเนินการ

๒.๑ จัดอบรมให้ความรู้เกี่ยวกับการดูแลสุขภาพช่องปากและชี้แจงโครงการแก่ผู้ปกครอง และครูผู้ดูแลเด็กในศูนย์พัฒนาเด็กเล็ก

๒.๒ จัดทำสมุดประจำฟันหนูน้อยให้กับผู้ปกครองเด็กทุกคน

๒.๓ มีการจัดทำข้อตกลงร่วมกัน พร้อมทั้งฝึกทักษะการดูแลสุขภาพช่องปากเด็กก่อนวัยเรียนให้กับผู้ปกครองและครูพี่ผุ้ดูแลเด็ก

๒.๔ ตรวจสุขภาพช่องปากเด็กก่อนวัยเรียนในศูนย์พัฒนาเด็กเล็กทุกแห่งในตำบลไค้นุ่น โดยทันตบุคลากรและส่งรักษาต่อในรายที่พบปัญหาเร่งด่วน

๒.๕ ทาฟลูออไรด์วานิชในเด็กกลุ่มเสี่ยงต่อการเกิดโรคฟันผุทุกคน

๒.๖ จัดกิจกรรมช่องปากมีชีวิต โดยใช้นวัตกรรม ได้แก่ โมเดลฟันยักษ์ อาหารวิเศษ และ เกมส์ตอบคำถามจากภาพ

๓.ติดตามและประเมินผลโดยให้ครูผู้ดูแลเด็กแต่ละแห่งสรุปผลและรวบรวมส่งทันตบุคลากรทุกเดือน

๔.สรุป/รายงานผลการดำเนินงาน

**๖. วัสดุอุปกรณ์**

๑. ขวดพลาสติก ๖. กระดาษฟอยล์ห่ออาหาร ๑๑. ปืนยิงกาวร้อน/แท่งกาวร้อน/กาว

๒. แลคซีน ๗. โฟม ๑๒. กรรไกร

๓. หลอด ๘. สเปรย์สีขาว/สีดำ ๑๓. ตัวอย่างขนมเหนียวติดฟัน

๔. ดินน้ำมัน ๙. ฟิวเจอร์บอร์ด ๑๔. ไม้บรรทัด

๕.ภาพประกอบ ๑๐.คัตเตอร์ ๑๕. ปากกาเคมี

**๗. วิธีการทำ**

ตัวฟัน๑. เตรียมขวดพลาสติก ๒๒ ขวด (เพิ่มฟันผุ ๒ ขวด) แล้วนำไปตัดให้เท่ากัน

๒. พ่นสเปรย์ให้ทั่ว แล้วนำไปตากแห้ง

๓. นำไปจัดเรียงให้ครบ ๒๐ ซี่ ตามลักษณะของฟันน้ำนม

๔. ใช้กาวร้อนติดให้แน่นแล้วใช้ฟอยล์หุ้มทำเป็นเหงือก

๕. ใช้ดินน้ำมันสีชมพูโอบรอบตัวฟันให้มีลักษณะคล้ายเหงือกจริง

๖. ทำลิ้นโดยใช้โฟมและตัวเชื้อโรคในช่องปาก

แปรงสีฟัน ๑. ตัดโฟมและฟิวเจอร์บอร์ดให้เป็นรูปแปรงสีฟัน

๒. เจาะรูเสียบหลอดให้เป็นขนแปรงสีฟัน

๓. ใช้กาวร้อนติดให้แน่น

๔. หุ้มแปรงสีฟันด้วยแลคซีน

อาหารที่มีประโยชน์-โทษ และภาพที่ใช้เล่นเกมส์

๑. ตัดฟิวเจอร์บอร์ดให้เป็นรูปสี่เหลี่ยมและวงกลมตามขนาดที่ต้องการ

๒. ใช้ภาพติดกาวแล้วติดลงไปในฟิวเจอร์บอร์ดที่เตรียมไว้

๓. นำตัวอย่างอาหารที่มีประโยชน์และให้โทษมาติดใส่ฟิวเจอร์บอร์ด

๔. ตกแต่งให้สวยงามตามต้องการ

**๘. ระยะเริ่มดำเนินการ :** มีนาคม ๒๕๖๑ – กันยายน ๒๕๖๒

**๙. ผลลัพธ์การดำเนินการ**

| **ตัวชี้วัด (KPI)** | **เป้าหมาย (Target)** | **ผลลัพธ์ที่ปฏิบัติได้** |
| --- | --- | --- |
| ๑.ผู้ปกครองและครูผู้ดูแลเด็กมีความรู้เพิ่มขึ้นหลังการอบรม โดยประเมินความรู้ จากแบบสอบถามก่อนและหลังการจัดกิจกรรม | -ร้อยละ ๘๐ ของผู้ปกครองและครูผู้ดูแลเด็กมีความรู้เพิ่มขึ้น (แบบทดสอบความรู้ก่อน-หลัง) | -ร้อยละ ๙๓ ของผู้ปกครองและครูผู้ดูแลเด็กมีความรู้เพิ่มขึ้น |
| ๒. ผู้ปกครองและครูผู้ดูแลเด็กผ่านการอบรมทักษะการดูแลสุขภาพช่องปาก | -ร้อยละ ๗๐ ของผู้ปกครองและครูผู้ดูแลเด็กผ่านการอบรมทักษะการดูแลสุขภาพช่องปาก | -ร้อยละ ๙๒ ของผู้ปกครองและครูผู้ดูแลเด็กผ่านการอบรมทักษะการดูแลสุขภาพช่องปาก |
| ๒.มีมาตรการการดูแลสุขภาพช่องปากเด็กก่อนวัยเรียน โดยการมีส่วนร่วมของศูนย์พัฒนาเด็กเล็กผู้ปกครองและทันตบุคลากร | - มีมาตรการในการลดโรคฟันผุในศูนย์พัฒนาเด็กเล็ก  -ร้อยละ ๗๐ ของเด็กก่อนวัยเรียนได้รับการตรวจสุขภาพช่องปาก | -ศูนย์พัฒนาเด็กเล็กปลอดขนมและขวดนม  -ร้อยละ ๙๔ ของเด็กก่อนวัยเรียนได้รับการตรวจสุขภาพช่องปาก |
| ๓.เด็กอายุ ๓ ปี ปราศจากฟันผุ | - เด็กอายุ ๓ ปี ปราศจากฟันผุ มากกว่าร้อยละ ๖๐ | -เด็กอายุ ๓ ปี ปราศจากฟันผุ คิดเป็นร้อยละ ๗๖ |
| ๔.เด็กก่อนวัยเรียนที่เสี่ยงต่อการเกิดโรคฟันผุในศูนย์พัฒนาเด็กเล็กได้รับการทาฟลูออไรด์วานิช | -ร้อยละ ๘๐ ของเด็กก่อนวัยเรียนที่เสี่ยงต่อการเกิดโรคฟันผุได้รับการทาฟลูออไรด์เพื่อป้องกันฟันผุ | -ร้อยละ ๘๙ ของเด็กก่อนวัยเรียนที่เสี่ยงต่อการเกิดโรคฟันผุได้รับการทาฟลูออไรด์เพื่อป้องกันฟันผุ |
| ๕.เด็กก่อนวัยเรียนในศูนย์พัฒนาเด็กเล็กทุกคนได้รับการบันทึกพฤติกรรมการดูแลสุขภาพช่องปากจากผู้ปกครองและครูพี่เลี้ยงเด็ก | - ร้อยละ ๑๐๐ มีการบันทึกพฤติกรรมเด็กก่อนวัยเรียนในศูนย์พัฒนาเด็กเล็ก | มีการบันทึกพฤติกรรมการดูแลสุขภาพช่องปากเด็กทุกคน ประเมินจากแบบสรุปรายงานจากครูพี่เลี้ยง |
| ๖.ศูนย์พัฒนาเด็กเล็กผ่านเกณฑ์ ศูนย์พัฒนาเด็กเล็กคุณภาพ | - ร้อยละ ๖๐ ของศูนย์พัฒนาเด็กเล็กผ่านเกณฑ์ ศูนย์พัฒนาเด็กเล็กคุณภาพ | - ศูนย์พัฒนาเด็กเล็กในตำบลไค้นุ่นผ่านเกณฑ์ศูนย์พัฒนาเด็กเล็กคุณภาพ ทุกแห่ง |

หมายเหตุ: เด็กก่อนวัยเรียนจำกัดเฉพาะเด็กที่เข้ารับการศึกษาในศูนย์พัฒนาเด็กเล็กเท่านั้น

**๑๐. การนำไปใช้ประโยชน์และการขยายผล**

         ๑. ปรับปรุงนวัตกรรมให้มีความสวยงาม สะดวกแก่การใช้งานมากขึ้นเป็นลำดับต่อไป  
         ๒. นำผลที่ได้แลกเปลี่ยนเรียนรู้กับ รพ.สต.อื่นๆ เพื่อพัฒนานวัตกรรมให้ดียิ่งขึ้นต่อไป   
         ๓. เปิดโอกาสให้รพ.สต.อื่นๆ ประยุกต์นวัตกรรมชุดโมเดลเคลื่อนที่อมยิ้มฟันยักษ์นี้ ใช้แก้ปัญหาใน

รพ.สต.ของตนเองต่อไป

**๑๑. สิ่งที่ได้จากการเรียนรู้**

๑. เกิดมาตรการในการลดโรคฟันผุโดยการมีส่วนร่วมของผู้ปกครองและครูพี่เลี้ยง

๒. เด็กก่อนวัยเรียนมีสุขภาพช่องปาก และคุณภาพชีวิตที่ดีขึ้น

๓. การนำเอาสิ่งที่หาได้ง่ายในชุมชนมาปรับปรุง และเติมแนวความคิดใส่ลงไปสามารถทำให้เกิดนวัตกรรมใหม่ๆ ในหน่วยงาน ซึ่งนำตามมาด้วยความภาคภูมิใจในการประดิษฐ์

**ภาคผนวก**

**ชุดโมเดลเคลื่อนที่อมยิ้มฟันยักษ์**

**โรงพยาบาลส่งเสริมสุขภาพตำบลไค้นุ่น**

ภาพกิจกรรมการดำเนินงาน



ภาพ: การให้สุขศึกษาเรื่องการดูแลสุขภาพช่องปาก การเลือกรับประทานอาหารที่ให้โทษและมีประโยชน์ต่อสุขภาพช่องปาก

ภาพ: กิจกรรมกลุ่มเล่นเกมส์ตอบคำถามอาหารที่มีประโยชน์และให้โทษต่อร่างกาย



ภาพ: ตรวจสุขภาพช่องปากเด็กก่อนวัยเรียนประจำปี ตำบลไค้นุ่น



ภาพ: กิจกรรมออกกำลังกายมหาสนุก



ภาพ: การให้ความรู้ผู้ปกครองเด็กก่อนวัยเรียนในการดูแลสุขภาพช่องปาก





ภาพ: นวัตกรรมชุดโมเดลเคลื่อนที่อมยิ้มฟันยักษ์



ภาพ: ยิ้มสดใส ห่างไกลฟันผุ